Bylsma wend hom nou tot Konstitusionele HofXander Bylsma Xander Bylsma hou vol sy grondwetlike regte is geskend en wil hom nou tot die Konstitusionele Hof wend om sy onskuld te bewys. Conrad Bester, Bylsma se prokureur, het Dinsdag bevestig dat Bylsma sy regspan opdrag gegee het om aansoek tot verlof om appèl by die Konstitusionele Hof in te dien, nadat sy aansoek in die appèl-afdeling van die hooggeregshof in Bloemfontein op 10 September van die hand gewys is. Bylsma meen hy het nie ’n regverdige verhoor gehad nie en wil met alle mag sy skuldigbevinding en vonnis betwis. Bylsma is in Augustus verlede jaar tot twee keer lewenslank gevonnis vir die moord op sy voormalige vriendin, Sharnelle Hough (17), en haar vriendin, Marna Engelbrecht (16), nadat hy verlede Februarie skuldig bevind is op twee aanklagte van moord. “Ons voel sterk daaroor dat sy grondwetlike regte geskend is,” het Bester vanmiddag aan Maroela Media gesê. Die verdediging voer aan dat sy kliënt se regte geskend is toe hy destyds ’n bekentenis voor Chris Saunders, ’n private speurder, afgelê het. Volgens die verdediging was Bylsma nie by sy volle positiewe toe hy die bekentenis afgelê het nie en is hy onbehoorlik deur Saunders beïnvloed. Die bekentenis by die polisie is later boonop sonder die teenwoordigheid van Bylsma se regsverteenwoordiger afgeneem. Die verdediging voer voorts aan dat die bekentenis eindelik verkeerdelik in die hooggeregshof in Noordwes toegelaat is en dat dit ’n direkte invloed op Bylsma se reg op ŉ regverdige verhoor gehad het. Bester meen die verdediging het beslis ’n goeie kans op sukses in die Konstitusionele Hof. “Hy het werklik goeie en sterk argumente.” Hough (17) en Engelbrecht (16) is gedurende die nag van 25 en vroegoggend van 26 Mei 2018 in die hoërskoolkoshuis op Stella vermoor. Hough se liggaam is die oggend van 26 Mei aangetref waar sy met ’n tou om die nek aan ’n trapreling gehang het. Engelbrecht se liggaam is in ’n badkamer met ’n handsaklus om haar nek aangetref. Bylsma hou vol dat hy onskuldig is. Die adjunk-regter-president van die hooggeregshof in Noordwes het egter ook vroeër vanjaar Bylsma se verlof tot appèl teen sy skuldigbevinding en vonnis geweier. Regter Ronald Hendricks het in Februarie tot die gevolgtrekking gekom dat geen ander hof tot ’n ander besluit sal kom nie.